
Avem dovada. Cărbunele în energie, interzis doar în România 


Termocentralele pe cărbune, interzise doar slugilor UE 


În timp ce România închidea tot, în UE centralele pe cărbune duduiau, atingând 
recorduri absolute în 2022. Disponibilitatea redusă a energiei nucleare și a 
pieţelor de gaze naturale au determinat mai multe ţări din Uniunea Europeană 
să repună în funcţiune capacităţile de rezervă pe bază de cărbune sau să amâne 
datele de închidere ale acestora, semnalează Asociaţia Internaţională a Energiei 
(IEA). 


În decembrie 2021, Virgil Popescu, fostul ministru al Energiei, a decis închiderea definitivă 
a Termocentralei Mintia, după ce o oprise, în mod nejustificat, din aprilie 2021. 
Termocentrala pe cărbune, care avea și un grup funcțional pe gaze, era singurul furnizor 
de energie din zona de Vest a țării. În 2022, când criza energetică a luat amploare, 
aproape toate statele UE și-au reluat producţia de energie pe cărbune, la turație maximă, 
deschizând și termocentralele aflate în conservare. 


Singura ţară care nu numai că nu a redeschis termocentrale, ci a continuat să le închidă a 
fost România, justificarea guvernanțţilor fiind că așa ne obligă Uniunea Europeană. 
Măsurile Ministerului Energiei au favorizat vizibil OMV-ul austriac, care și-a intensificat 
producţia de energie pe gaze, obţinând profituri uriașe. Deficitul de energie a dus, astfel, 
la o creștere și mai mare a prețurilor la energie, în beneficiul băieţilor deștepți. 


Între timp, în UE, tot ce însemna termocentrală pe cărbune a fost folosită la capacitate 
maximă. Unele au fost redeschise, altele au fost nou-construite, iar planurile de închidere 
au fost anulate. “Invazia Ucrainei de către Rusia și criza energetică în curs de desfășurare 
au forțat Uniunea Europeană și țările individuale să ia măsuri pentru a spori securitatea 
aprovizionării cu energie electrică pe fondul disponibilității reduse a energiei nucleare și a 
pieţelor de gaze înguste. Marea Britanie și mai multe țări din Uniunea Europeană au decis 
să readucă capacitatea de rezervă pe piață sau să amâne datele de închidere. Germania a 
reprezentat cea mai mare parte a capacităţii suplimentare pe cărbune, cu aproape 10 GW 
pentru iarna 2022 și 2023, iar în Olanda, eliminarea plafonului de producţie de 35% 
pentru centralele pe cărbune a adăugat încă 3,8 GW”, potrivit Agenţiei Internaţionale a 
Energiei (IEA). 


Record după record 


Pentru al doilea an consecutiv, producţia globală pe bază de cărbune a atins un maxim 
istoric în 2022, împingând emisiile de CO2 de la centralele electrice pe cărbune la niveluri 
record și reprezentând mai mult de o treime din producţia totală de energie electrică, 
semnalează IEA. Preţurile ridicate ale gazelor naturale cauzate de războiul din Ucraina, 
împreună cu evenimentele meteorologice extreme au determinat multe regiuni să apeleze 
la cărbune pentru a-și asigura aprovizionarea cu energie electrică. 


"În timp ce creșterea recentă a producţiei pe bază de cărbune este probabil să fie 
temporară în unele regiuni, tendinţa generală nu este pe drumul cel bun cu scenariul 
Emisii Nete Zero până în 2050, care solicită reduceri imediate și o scădere globală a 
producţiei de cărbune de aproximativ 55% până în 2030 față de nivelurile din 2022 și o 
eliminare completă până în 2040”, consideră Agenţia Internaţională a Energiei. Pentru a 
merge pe drumul cel bun cu scenariul Net Zero, este necesară o reducere medie anuală 
globală a emisiilor de la centralele electrice pe cărbune de aproximativ 10% până în 2030, 
însă tendinţele au fost de creștere a acestora. 


Creșteri în toată lumea 


În regiunea Asia Pacific, utilizarea cărbunelui în producţia de energie a crescut cu 3% față 
de 2021, în timp ce în China a fost de 2%, acesta din urmă adăugând noi centrale de 11 
GW. În India, valurile extreme de căldură din vară au crescut brusc cererea de energie 
electrică, care a fost satisfăcută în principal de generarea pe bază de cărbune. Acest lucru 
a condus la o creștere semnificativă de la an la an, de peste 8,5% în 2022, cu o creștere 
de 20% în aprilie până în iulie, comparativ cu aceeași perioadă a anului precedent. 
Producţia pe bază de cărbune a crescut în Uniunea Europeană cu aproape 7% pe fondul 
producţiei hidroenergetice și nucleare scăzute. Comparativ cu România, care a fost 
obligată să închidă toate centralele pe cărbune până în 2030, Polonia va face acest lucru 
abia la sfârșitul anului 2049, mai notează IEA. 

